Imtella' Novembru 7, 2021 Il-Prim Ministru tal-Iraq Mustafa al-Kadhimi qal li jinsab qawwi u sħiħ wara attakk bid-drone fuq id-dar tiegħu f'żona ta' sigurtà għolja f'Baghdad, magħrufa bħala ż-Żona l-Ħadra. Drone mimli splussivi laqat il-bini tad-dar tiegħu bir-riżultat li ndarbu sitt uffiċjali tas-sigurtà tal-Prim Ministru f'dak li uffiċjali Iraqqini qed jiddeskrivu bħala attentant ta' qtil. Il-Prim Ministru Iraqi sejjaħ għall-kalma u biex kulħadd joqgħod pass lura. L-attakk li ġab il-kundanna tal-Istati Uniti u tal-Iran, seħħ wara tensjoni vjolenti li qamet dwar ir-riżultat tal-elezzjoni. Fl-aħħar ġimgħat, partitarji ta' gruppi politiċi alleati tal-Iran, għamlu numru ta' dimostrazzjonijiet qrib iż-Żona l-Ħadra. Huma kienu qed jipprotestaw kontra r-riżultati tal-elezzjoni għax qalu li kien hemm irregolaritajiet. S'issa għadu ħadd ma ħa responsabilità ta' dan l-attakk li seħħ f'żona fejn hemm ħafna bini tal-Gvern u ambaxxati. Mustafa al-Kadhimi li kien kap tas-servizz sigriet, ħa l-ġurament tal-ħatra f'Mejju tas-sena l-oħra.